text: Gode råd: Sådan sikrer du dig bedst mod indbrud
  23 december 2015 kl. 15.52
  Juledagene byder traditionen tro på mange indbrud. Her får du Det Kriminalpræventive Råds fif til at undgå ubudne gæster.
  Julen er fyldt med glæde, god mad og familiestunder. Men for nogle bliver julefreden afbrudt pludseligt, når de kommer hjem efter jul og opdager, at de har haft indbrud.
   
  Men faktisk er der mange ting man selv kan gøre, for at få tyven til at vende om inden han stikker brækjernet i vinduet. Her er Det Kriminalpræventive Råds bud på, hvordan du minimerer risikoen for juleindbrud:
   
  Tænd lys i et par værelser
  Lad lyset og radioen tænde og slukke ved hjælp af et tænd-og-sluk-ur. Du skal ikke lade lyset være tændt konstant - det afslører, at du ikke er hjemme
  Få naboen til at tømme postkassen og fylde affald i din affaldsspand
  Sørg for, at der er en bil i din carport
  Sæt friske potteplanter i vindueskarmene
  Hvis du bor i etageejendom, så få naboen til at lægge gulvmåtten ned, når der er blevet vasket trapper.
   
  Gør det mindre attraktivt for tyven at bryde ind i dit hjem:
  Sørg for, at tyven ikke kan se dine værdifulde ting gennem vinduet
  Sørg for, at din bolig kan ses fra nabohuse og vejen. Det kan være, du skal klippe hækken eller gøre plankeværket lavere
  Døre og vinduer skal være forsvarligt lukkede og låste, når du forlader dit hjem
  Sørg for at låse værktøj og haveredskaber inde, så tyven ikke kan bruge det til indbrud. Hvis du har en stige, så lås den fast.
  